แนะใช้ข้อมูลแก้โกงเคลม
บริษัทที่ปรึกษาต่างชาติ ชี้ให้ใช้ข้อมูลสอบทุจริตการเคลม เพิ่มประสิทธิภาพ คุมความเสี่ยง ขยายตลาด
29 ต.ค. 2565

บริษัทที่ปรึกษาต่างชาติ ชี้ให้ใช้ข้อมูลสอบทุจริตการเคลม เพิ่มประสิทธิภาพ คุมความเสี่ยง ขยายตลาด
นายจูเลียน โกดาร์ท ผู้จัดการอาวุโส สายงานเทคโนโลยีสารสนเทศ บริษัท เอคเซนเชอร์ บริษัทผู้ให้บริการด้านการให้คำปรึกษาจากประเทศสิงคโปร์ เปิดเผยว่า ขณะนี้ทั่วโลกกำลังเผชิญปัญหาการทุจริตเคลมและอาชญากรรมทางการเงินที่เพิ่มขึ้นอย่างต่อเนื่อง และมีความซับซ้อนเพิ่มขึ้นเท่าทันกับเทคนิคการป้องกันและการตรวจสอบที่เข้มงวด โดยเฉพาะในยุโรปและละตินอเมริกา คาดว่าจะมีการทุจริตเคลมประมาณ 8% ทำให้มีความเข้มงวดมากขึ้นในการให้บริการสินไหมทดแทน อาทิ การตรวจสอบการทุจริตเคลม การเพิ่มประสิทธิภาพกระบวนการบริหารจดการ การวิเคราะห์ลูกค้า
"การใช้ฐานข้อมูลขนาดใหญ่ (Big Data) และการวิเคราะห์ฐานข้อมูล จะสามารถจัดการปัญหาการทุจริตเคลมและการอาชญากรรมทางการเงินได้ และยังสามารถทำให้บริการการดำเนินงานให้มีความสอดคล้องกับเกณฑ์การกำกับมากขึ้น" นายโกดาร์ท กล่าว
นายโกดาร์ท กล่าวว่า การจัดการการทุจริตที่มีประสิทธิภาพจะต้องเริ่มจากการมีการกำกับดูแลกิจการที่ดี ซึ่งจะต้องมีการกำหนดนโยบายและวัตถุประสงค์ในการตัดสินใจ การจัดลำดับความสำคัญของงาน การวางแผน การทำงบประมาณ รวมถึงกฎการปฏิบัติงานของพนักงานและการแก้ปัญหา
นอกจากนี้ การดำเนินการเชิงรุกที่ผสมผสานกันระหว่างข้อมูลภายในกับข้อมูลภายนอก เพื่อประเมินความเป็นไปได้ในการทุจริต จำนวน มูลค่าเฉลี่ยต่อราย การวิเคราะห์ข้อมูล การป้องกันและการตรวจสอบกระบวนการทำงาน และการสืบสวน
นายเจฟฟี่ หลิว ผู้อำนวยการอาวุโส หัวหน้ากลุ่มจัดอันดับเครดิตบริษัทประกันภัยภูมิภาคเอเชียแปซิฟิก บริษัทฟิทช์ เรทติ้งส์ ฮ่องกง กล่าวว่า ข้อมูลที่มีจำนวนมหาศาลในปัจจุบัน จะส่งผลกระทบต่อการดำเนินธุรกิจประกันภัยอย่างมาก เพราะหากจัดการไม่ดีอาจจะได้ข้อมูลไม่มีคุณภาพ ซึ่งอาจทำให้เกิดการตัดสินใจพลาดได้
ทั้งนี้ ธุรกิจประกันภัยจะต้องมีการแยกข้อมูลออกเป็นกลุ่มๆ และทำการคัดเลือกข้อมูลที่มีความสมบูรณ์ เพื่อให้ได้ข้อมูลที่มีคุณภาพในการนำไปวิเคราะห์ ซึ่งจะทำให้สามารถกำหนดกลุ่มลูกค้าเป้าหมายแต่ละกลุ่มออกมาได้ สามารถออกแบบผลิตภัณฑ์ และทำการวางแผนช่องทางการขายให้ตรงกับลูกค้าแต่ละกลุ่ม เพื่อเพิ่มประสิทธิภาพการบริหาร การควบคุมความเสี่ยง และการขยายตลาดในอนาคต